Drie vas ná roof by klerewinkel(Argieffoto: pixabay) Drie vermeende rowers is vas nadat hulle glo ŉ winkelsentrum in Kuruman in die Noord-Kaap beroof het. Die polisie glo dié drie verdagtes is dieselfde drie gewapende rowers wat Saterdag ŉ Markhams-tak in die Kathu-winkelsentrum bestorm en selfone, klere en kontant gebuit het. “Sondag is nóg ŉ Markhams volgens dieselfde modus operandi beroof en ŉ aantal selfone geroof,” sê Nomthandazo Mnisi, Valke-woordvoerder van die Noord-Kaap. ’n Gesamentlike ondersoek deur die Valke in Kuruman, die misdaadvoorkomingseenheid en die polisie se honde-eenheid het die polisie na ŉ huis in die Maruping-nedersetting buite Kuruman gelei. “Die drie verdagtes is gekonfronteer. Een van hulle is in die skouer geskiet toe hy probeer weghardloop het,” sê Mnisi. Polisielede het op ŉ 9 mm-pistool, kluissleutels, selfone, drie Markhams-baadjies, ŉ paar drafskoene en kontant in die huis afgekom. Die drie is tussen 30 en 39 jaar oud en sal na verwagting Dinsdag in die landdroshof in Kuruman verskyn op aanklagte van roof en die besit van gesteelde goedere en onwettige vuurwapens.